Võrtsjärv

pisi|Droonivideo Võrtsjärvest ja Vaibla külast 2022. aasta augustis
Võrtsjärv on suurim tervikuna Eesti piires olev järv, Euroopa looduslikest järvedest veepeegli pindala poolest 49. kohal. Eesti territooriumile jäävatest järvedest ja järveosadest on Võrtsjärv väiksem üksnes Peipsi järvest, millest osa jääb Venemaale.   

Võrtsjärv piirneb kolme maakonna (Viljandi, Tartu ja Valga) ja kolme vallaga (Viljandi, Elva ja Tõrva vald). Neis valdades elab ligikaudu 21 000 inimest.

Nimi
Paul Ariste hinnangul on Võrtsjärv soomeugrieelne kohanimi. Paul Alvre seostab seda aga murdesõnaga võrrits ("pillirooväli, umbe kasvava järve kõrkjatihnik"), mis tema arvates iseloomustab hästi kõrkjatesse kasvanud kallastega Võrtsjärve.<ref>Paul Alvre. Eesti ja liivi keeleaines Henriku Liivimaa kroonikas, III : Kohanimed. Keel ja Kirjandus, 1985, nr 2, lk 99</ref> Vananenud nimi on Virtsjärv.

Võrtsjärve on esimest korda mainitud Henriku Liivimaa kroonikas, kus seda nimetatakse Worcegerwe, Worcegerrewe ja võib-olla ka Wordegerwe''.Henriku Liivimaa kroonika = Heinrici chronicon Livoniae. Ladina keelest tõlkinud Richard Kleis, toimetanud ja kommenteerinud Enn Tarvel. Tallinn: Eesti Raamat 1982. Peatükk XV 7, lk 128–129, XXIV 5, lk 218–219, XXIX 3, lk 256–257

Üldandmed
Järve pindala keskmise veeseisu ajal on 270 km².*Järvet, A. (2003). Võrtsjärve asend ja valgala loodusolud. – Võrtsjärv : Loodus. Aeg. Inimene. Eesti Entsüklopeediakirjastus, 11–31.
Suurim sügavus on 6 m (Sapi süvik).
Keskmine veeseisu kõrgus on 34,6 m üle merepinna.

Võrtsjärv kuulub Ida-Eesti vesikonda ja Võrtsjärve alamvesikonda.

Võrtsjärve voolab 18 jõge ja oja, suurimad neist on Väike Emajõgi, Õhne ja Tänassilma. Kevaditi voolab Võrtsjärve Järvejõgi. Ainus väljavoolav jõgi on Emajõgi. 

pisi| Võrtsjärv

Võrtsjärv on tekkinud mandrijää tekitatud madalasse lohku. Minevikus läbis Võrtsjärve Pärnu–Viljandi–Tartu–Peipsi veetee, mis on maakerke tagajärjel kadunud.

Suurem osa rannast on madal, niidune, kohati ka liivane või kivine. Kõrgemat randa esineb vaid idas, Vehendi kohal ja Tammel. Võrtsjärve kitsenev lõunaosa on mudane ja taimestikurikas.Eesti maastikud. Tallinn, 1984, Lk. 124-125

Võrtsjärve valglal elab ligikaudu 100 000 inimest.

Saared
Võrtsjärves on mitu saart: Pähksaar, Tondisaar, Rättsaar, Ainsaar, Heinassaar, Petassaar, samuti Leie, Soolika ja Suurkivi vare, Pikkvare ja Heinassaare vare ehk Kanakese saar.

Kliima
Aasta keskmine õhutemperatuur on 4,9 °C. Sademeid langeb keskmiselt 591 mm aastas. Alissovi kliimaklassifikatsiooni järgi on Võrtsjärv parasvöötme kontinentaalse ja merelise kliimavöötme piiril. Köppeni kliimaklassifikatsiooni järgi on Võrtsjärve kliimatüüp Dfb, mida iseloomustab mõõdukalt külm talv ning jahe suvi. Talvel on järv külmunud keskmiselt 135 päeva jooksul.

Elustik

Järves elab 35 (teistel andmetel 27) liiki kalu. Võrtsjärve ääres pesitseb palju linde ning järv on tähtis peatuspaik ka rändlindudele. 

Tuntuim Võrtsjärve asukas on angerjas. Angerjas on Võrtsjärve looduslik liik, kuid pärast paisu ehitamist Narva jõele on angerjate loomulik rändetee ära lõigatud. Seetõttu on tänapäevased Võrtsjärve angerjad sinna inimeste poolt sisse lastud.

Probleemid
Suurimad probleemid on liigtoitelisus ja kalameeste arvates ka veepinna taseme kõikumine. Pärast kuiva suve on järve veetase madal ning talvel tekib hapnikupuudus, mis hukutab suure osa kalu. Viimane suur sügisene madal veeseis oli 2006. aastal. Järve madalas põhjaosas paljandus siis järvepõhi kuni paarisaja meetri laiuses mitme kilomeetri pikkusel rannaalal. 

Kalurid lasevad järve angerjamaime. Seetõttu on nad huvitatud kasumist täiskasvanud angerjate püügist. Kalurite plaan on reguleerida järve veetaset, ehitada selleks tammi Emajõe lähtele. See plaan ei ole teostunud ning järv saab elada ühes rütmis loodusega.

Aastas püütakse Võrtsjärvest ligikaudu 250 tonni kala.

 Kaitse 
2000. aastal moodustati Võrtsjärve Sihtasutus, mille peaeesmärgiks on Võrtsjärve puhkemajanduse ja kaitse korraldamine.

 Järv veeteena 

Võrtsjärvel oli XX sajandi algusaastail kolm suuremat sadamat. Need asusid Oius, Tarvastus ja Jõesuus.Eesti sadamad, veeteed, kaubalaevastik ja laevasõit 1923/1924, lk. 21 Lisaks suubus Võrtsjärve veel vähemaid jõgesid, mil oli ka mingi tähtsus veeteena. Järvest väljuva Emajõe kõrval olid laevatatavatena nimetatud veel Tänassilma jõgi, Väike-Emajõgi, Suislepa jõgi ja Tarvastu jõgi. Tarvastu oli sealjuures üksnes laevatatav, puitu sellel ei parvetatud.Eesti sadamad, veeteed, kaubalaevastik ja laevasõit 1923/1924, lk. 17
pisi|Võrtsjärve Külastuskeskus
 Vaata ka 

Võrtsjärve Limnoloogiajaam
Võrtsjärve mängud
Võrtsjärve Külastuskeskus

 Viited 

 Kirjandust 
Haberman, J., Pihu, E. & A. Raukas. 2003. Võrtsjärv. Loodus. Aeg. Inimene. (Monograafia). Eesti Entsüklopeediakirjastus, 542 lk.

Kategooria:Tartu maakonna järved
Kategooria:Valga maakonna järved
Kategooria:Viljandi maakonna järved

Kategooria:Võrtsjärve alamvesikond